I over 90 år har der boet elefanter i det historiske elefanthus i København Zoo. Men nu står bygningen til at blive revet ned.

Det sker, hvis Frederiksberg Kommune følger København Zoos forslag. Årsagen er, at København Zoo vil gøre plads til det nye pandaanlæg, som de håber er færdigbygget i 2018.

Formanden for by- og miljøudvalget, Jan E. Jørgensen (V), ville i første omgang bevare elefanthuset, men han har siden ombestemt sig.

- Jeg må indrømme, at mine barndomserindringer ikke passede helt med det, jeg så under en besigtigelse af huset, siger Jan E. Jørgensen.

Læs også : Bjarke Ingels skal tegne pandaanlæg til Københavns Zoo

Det gamle elefanthus har ikke været i brug i ni år, og det er i så dårlig stand, at København Zoo har vurderet, at det vil koste et trecifret millionbeløb, hvis det skal restaureres, så det igen kan huse dyr.

- Du får mig ikke til at sige noget grimt om bygningen, for den er flot, men den er også meget forfalden. Det ville være en kæmpeopgave at renovere den, siger Jan E. Jørgensen.

Ifølge ham har København Zoo uden held gjort alt, hvad de kunne for at finde et andet sted at placere det nye pandaanlæg, og kommunen kan ikke tvinge København Zoo til at bruge et trecifret millionbeløb til at sætte elefanthuset i stand.

- Man skal også huske på, at der kommer et pandaanlæg i stedet, hvor folk om 100 år vil kigge på det og tænke, at det er fantastisk, at vi havde så visionære folk, siger Jan E. Jørgensen.